Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 880/12/2202	Galanta, 15.5.2013
EEČ : 2-17-144-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 17. decembra 2012 v čase od 21.00 h do 21.20 h v meste XXXXX, na ulici XXXXX v areáli spoločnosti XXXXX odcudzil z tam zaparkovaného kamióna 15 litrov nafty, následne podliezol plachtovú stenu skladu, kde odcudzil 21 ks hliníkových tehiel, čím spôsobil spoločnosti XXXXX so sídlom Galanta, Z. Kodálya 793 škodu vo výške 413,04 Eur

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ v Galante, Obvodného oddelenia PZ v Galante sp. zn. XXXXX zo dňa 18.12.2012 bolo začaté trestné stíhanie a uznesením zo dňa 20.01.2013 bolo vznesené obvinenie XXXXX za prečin krádeže podľa § 212 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia.

	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci bolo obvinenie vznesené zákonne na základe oznámenia zamestnanca spoločnosti XXXXX Galanta a tiež na základe výpovede XXXXX podľa § 196 ods. 2 Trestného poriadku.Obvinený sa k spáchaniu skutku v plnom rozsahu priznal a výslovne súhlasil s tým, aby prokurátor trestné stíhanie proti nemu podmienečne zastavil. Uviedol, že pri údržbe kamióna vypustil z nádrže do bandasky 15 litrov nafty, ktorú chcel použiť vo svojom vozidle. Tehličky zobral, lebo si myslel, že ich speňaží, preto z nich asi 12-13 preniesol do svojho auta, ale bol prichytený pánom Madrom. Svoje konanie oľutoval. 

	Obvinený je stíhaný za prečin krádeže podľa § 212 ods. 1 Trestného zákona, ktorého horná hranica trestnej sadzby predstavuje dva roky. 

Obvinený doposiaľ nebol súdom trestaný, za priestupok bol postihnutý celkovo trikrát, jeden raz za priestupok v cestnej doprave a dvakrát za priestupok proti verejnému poriadku. Tieto priestupky neboli závažného charakteru. Z miesta trvalého bydliska je hodnotený kladne, žije usporiadaným rodinným životom, v obci sa správa slušne. Aj zamestnávateľ (bývalý) XXXXX ho hodnotí v podstate kladne, neboli mu vykázané žiadne absencie a nebolo voči nemu vedené disciplinárne konanie.

Poškodený XXXXX, splnomocnený za spoločnosť XXXXX náhradu škody od obvineného nežiadal, pretože všetky odcudzené veci boli vrátené späť.  
	
	Súčasne som podľa § 216 ods. 2 Trestného poriadku stanovila obvinenému skúšobnú dobu v trvaní osemnástich mesiacov, počas plynutia ktorej mu neukladám žiadne osobitné obmedzenia ani povinnosti. Skúšobná doba začne plynúť od právoplatnosti tohto uznesenia.

	Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Trestného poriadku, prokurátor rozhodne, že sa osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka